Выбух в Галифаксу

**Выбух в Галифаксу**,  *Halifax Explosion* — морска катастрофа в приставу Галифакс, Нова Шкоция, Канада, котра ся стала рано 6. децембра 1917.

В узкой части акватории пристава до французского океанского парника *Монблан*, наладованого выбушнинами, наразив норвежскый океанскый парник *Имо*, котрый быв без ладунку. На палубѣ французской шифы имив ся огень, од котрого став ся выбух, найвекшый в истории доядровой добы. Сила выбуху была еквивалента примѣрно трем тысячам тон тротила. Около 2000 людей были забиты выбухом, одломками, згорѣли в огню пожара, а еще около 9000 были ранены.

## Нараз и пожар
*Монблан* быв наятый французсков владов на перевезѣня ладунку выбушнин з Ню Йорка до Бордо, *Имо* быв наятый белгийсков Комисиов про подпору, жебы доправив про ню ладунок з Ню Йорка, за котрым правѣ ишов. В Галифаксу были формованы морскы конвои, котры мали охрану, жебы могли безпечно перейти Атлантик.
 
Около 8:45 в резултатѣ непорозумѣня при взаемных маневрах *Имо* наразив носом до правого боку *Монблана*, на палубѣ котрого зачав ся пожар. Французска екипа не могла ся достати до гасичской апаратуры, и капитан, знаючи, якый наклад везе дав росказ неодкладно охабити парник. Екипа на двох захранных човнах успѣшно высадила ся на дортмундскый берег узины, гойкаючи по французскы варованя про норвежскы морякы, але они з того нич не розумѣли. Горящый *Монблан* тым часом односило ку галифаксскому берегу. На помоч му понагляли ся гасичскы приставны лодѣ, една з них пробовала гасити, але неуспѣшно. На берегах ся згромадили люде. *Монблан* донесло до мола число 6, и там огень перешмарив ся на берег. Тото вшитко держало около 20 минут.

## Выбух
В 9:04:35 AST *Монблан* выбухнув. Огняна куля подняла ся до вышкы 1,6 километра и вытворила грибовиту хмару. Сила выбуху вытворила приливну волну вышкы аж 18 м над значков высокой воды на галифакском березѣ. Норвежскый парник тов волнов быв поднятый и вынесеный на мѣлину при дортмундском березѣ, капитан загынув. Понеже стало ся то взимѣ, в розваленых домах горѣв огень, котрый причинив пожар по цѣлой околици. В радиусѣ 1,6 км не зостало едной хыжы, придатной на бываня. 

## Утраты и шкоды
Галифакс в року 1917 быв процвѣтаючый город, ту приходили и одходили войсковы едноткы, посыланы на фронт, война перетворила город на индустриалный центер з приливом роботникох и иншого обывательства. И тото вшитко закончило ся о даколько минут по девятой годинѣ 6. децембра. Од *Монблана* не зостало нич: выбух  розметав 3000-тонну шифу и спустошив околицю  на плосѣ 325 акры. В городѣ, котрый мав тогды 65 тысяч обывательох, были забиты нараз понад 1600, а ранены около 9000 людей. Тото было вецей як фронтовы утраты цѣлой провинции Нова Шкоция в Первой свѣтовой войнѣ.  Материалны шкоды были шацованы на $35 000 000. В перерахунку на днешну вартость долара тота сума ровна $500 000 000. Веце як рок требало, жебы выглядати тай идентификовати вшиткых загынулых. Официална датабаза в архивѣ Новой Шкоции числить 1950 имен.

## Доходжѣня
По многых експертизах и судовых процесах были наконець оба капитаны признаны винныма. Норвежскый за то заплатив животом, а французскый зостав под охранов свого уряду, котрый рѣшѣня канадского и англицкого суда не вызнав.

## Жерела и одказы
* Ruffman, Alan; Howell, Colin D., eds. (1994). Ground Zero: A Reassessment of the 1917 Explosion in Halifax Harbour. Nimbus Publishing. . 
* Halifax Explosion Remembrance Book. 
## Референции

Катеґорія:Морскы катастрофы
Галифакс